
Ruošiatės kalėdinei prekybai? Ekspertas įspėja apie brangiai kainuojančias klaidas
Kalėdinė prekyba verslams prasideda gerokai anksčiau nei gruodį – rudenį ar dar anksčiau tenka planuoti prekių užsakymus, atsargas ir būsimas išlaidas. Tačiau netinkamai pasirinktas laikas gali brangiai kainuoti: užsakius prekes per vėlai, jos gali nespėti atkeliauti, o pernelyg anksti – pasikeisti pirkėjų poreikiai. Kaip tinkamai pasiruošti šventiniam laikotarpiui ir išvengti finansinių nuostolių, pasakoja „Luminor“ banko verslo klientų skyriaus vadovas Darius Tamašauskas.
Svarbu nepavėluoti
Pasak eksperto, viena didžiausių klaidų ruošiantis kalėdinei prekybai – per vėlai pateikti prekių užsakymai. Artėjant šventėms išauga tiek prekių, tiek jų transportavimo paslaugų paklausa, todėl net ir įprastai sklandžiai veikianti tiekimo grandinė gali susidurti su vėlavimais.
„Kalėdinė prekyba yra gana trumpas laikotarpis, todėl kiekviena pavėluota diena verslui gali reikšti prarastus pardavimus. Pavyzdžiui, jei populiarios dovanos parduotuves pasiekia tik po Kalėdų, jų paklausa gali būti gerokai mažesnė, o prekybininkui gali tekti mažinti kainas. Dėl to rekomenduočiau nepasikliauti vien optimistiniais tiekėjų pažadais ir iš anksto numatyti papildomo laiko galimiems trikdžiams“, – sako D. Tamašauskas.
Anot jo, planuojant užsakymus verta įvertinti ne tik prekių gamybos ir pristatymo terminus, bet ir laiką, reikalingą joms priimti, paruošti prekybai bei pristatyti į parduotuves.
Per didelės atsargos įšaldo pinigus
Vis dėlto pernelyg ankstyvi užsakymai taip pat gali būti rizikingi. Iki šventinio laikotarpio pradžios vartotojų poreikiai gali pasikeisti, o iš anksto užsakytos prekės – prarasti populiarumą.
„Didelis sandėlis dar nereiškia didelių pardavimų. Užsisakęs daugiau prekių nei realiai gali parduoti, verslas įšaldo pinigus, kuriuos galėtų panaudoti kitoms reikmėms. Be to, jei prekės po švenčių lieka neparduotos, tenka ieškoti būdų jas realizuoti, neretai ir su nuolaidomis. Todėl svarbu ne tik pasirūpinti pakankamu prekių kiekiu, bet ir realistiškai įvertinti jų paklausą“, – teigia D. Tamašauskas.
Jis pataria remtis ankstesnių metų pardavimų duomenimis, stebėti vartotojų tendencijas ir įvertinti, kokių prekių paklausa yra stabilesnė, o kurios labiau priklauso nuo trumpalaikių madų.
„Pavyzdžiui, jei pernai tam tikros prekės buvo itin populiarios, tai dar nereiškia, kad šiemet pirkėjai jų ieškos taip pat aktyviai. Todėl nereikėtų viso biudžeto skirti vienam prekių segmentui. Geriau pasirinkti kelias prekių kategorijas ir, jei įmanoma, dalį atsargų papildyti jau prasidėjus prekybai“, – pataria pašnekovas.
Nepamirškite apyvartinių lėšų
Dar vienas svarbus aspektas – verslo finansinis pasirengimas. Prekes dažnai reikia apmokėti gerokai anksčiau nei jos parduodamos, todėl net ir pelningam verslui prieš šventes gali prireikti daugiau apyvartinių lėšų.
„Įsivaizduokime, kad prekybininkas didžiąją dalį turimų pinigų skiria kalėdinių prekių užsakymui. Nors pardavimai numatyti tik gruodį, darbuotojų atlyginimus, patalpų nuomą ir kitas išlaidas reikia apmokėti jau dabar. Jei prekių pristatymas vėluoja ar pardavimai prasideda vėliau nei tikėtasi, verslas gali susidurti su laikinu pinigų trūkumu. Todėl prieš didelius užsakymus būtina įsivertinti ne tik galimą uždarbį, bet ir tai, kiek lėšų reikės kasdienei veiklai“, – aiškina „Luminor“ banko ekspertas.
Jo teigimu, finansinį planą verta sudaryti keliems scenarijams – optimistiniam, realistiškam ir pesimistiniam. Tai padės iš anksto numatyti, kaip elgtis, jeigu pardavimai būtų mažesni nei planuota. Be to, jeigu verslui šventiniu laikotarpiu gali prireikti papildomo finansavimo, galimybes verta įsivertinti dar prieš prasidedant intensyviausiam prekybos laikotarpiui.
Pasiruošimas svarbiau už skubėjimą
Pasak D. Tamašausko, sėkmingai kalėdinei prekybai svarbiausia rasti pusiausvyrą tarp pasirengimo iš anksto ir lankstumo reaguoti į rinkos pokyčius.
„Verslas turėtų pasiruošti taip, kad netikėtumai nesugriautų viso šventinės prekybos plano. Jei įmanoma, verta išskaidyti užsakymus į kelis etapus, palaikyti nuolatinį ryšį su tiekėjais ir turėti finansinį rezervą. Kalėdos prekybininkams gali būti puiki galimybė užsidirbti, tačiau vien didesnė paklausa sėkmės negarantuoja. Kuo geriau suplanuosite savo veiksmus ir išlaidas, tuo mažiau rizikuosite šventinį laikotarpį užbaigti su neparduotomis prekėmis bei finansiniais rūpesčiais“, – apibendrina D. Tamašauskas.

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

